LIETUVOS RESPUBLIKOS PREZIDENTAS

DEKRETAS

Dėl LIETUVOS RESPUBLIKOS IR UŽSIENIO VALSTYBIŲ PILIEČIŲ APDOVANOJIMO LIETUVOS VALSTYBĖS ORDINAIS IR MEDALIAIS VASARIO 16-OSIOS – LIETUVOS VALSTYBĖS ATKŪRIMO DIENOS PROGA

2021 m. vasario 15 d. Nr. 1K-518

Vilnius

1 straipsnis.

Vadovaujantis Lietuvos Respublikos Konstitucijos 84 straipsnio 22 punktu,

a p d o v a n o j a m i Vasario 16-osios – Lietuvos valstybės atkūrimo dienos proga už nuopelnus Lietuvos Respublikai ir už Lietuvos vardo garsinimą pasaulyje Lietuvos valstybės ordinais ir medaliais šie Lietuvos Respublikos ir užsienio valstybių piliečiai:

Vyčio kryžiaus ordino Didžiuoju kryžiumi

Antanas Vailionis (Vailenis)-Tėvas (po mirties) – Dainavos apygardos Šarūno rinktinės partizanas, didvyriškai kovojęs dėl Tėvynės laisvės ir su savo trimis sūnumis paaukojęs gyvybę nelygioje ginkluoto pasipriešinimo kovoje su sovietiniais okupantais 1948–1951 metais;

Lietuvos didžiojo kunigaikščio Gedimino ordino Komandoro kryžiumi

Balys Dainys – uždarosios akcinės bendrovės „SK Impeks Medicinos diagnostikos centro“ gydytojas urologas, UAB „Kardiolita“ gydytojas urologas, Prof. Balio Dainio urologijos klinikos vadovas; nefrologas, chirurgas, aktyvus organų transplantacijos ir organų donorystės puoselėtojas; Lietuvos asociacijos „Gyvastis“ steigėjas; profesorius, habilituotas daktaras;

Ordino „Už nuopelnus Lietuvai“ Komandoro kryžiumi

Algimantas Puipa – Lietuvos televizijos ir kino režisierius, Lietuvos muzikos ir teatro akademijos Kino ir televizijos katedros profesorius; savitos, europietiškomis vertybėmis grįstos ir plataus žiūrovų pripažinimo sulaukusios autorinės kino kalbos kūrėjas, Lietuvos kino tradicijų tęsėjas, lietuvių klasikinės literatūros ekranizavimo meistras ir šiuolaikinių prozos autorių išskirtinumo Lietuvos kultūroje įvaizdintojas;

Adolfas Laimutis Telksnys – Lietuvos mokslų akademijos narys emeritas; akademikas, skaičiavimo mašinų Lietuvoje kūrėjas, interneto plėtros ir humanoidų robotikos Lietuvoje pradininkas; informacinės plėtros strategijos ekspertas, reikšmingai prisidėjęs prie Lietuvos kaip vienos pasaulyje pirmaujančių greitaeigio interneto srityje valstybių raidos; habilituotas daktaras, profesorius;

Vyčio Kryžiaus ordino Karininko kryžiumi

Edvardas Šileris – Europos Sąjungos teisėsaugos bendradarbiavimo agentūros (Europolo) Kibernetinių nusikaltimų centro vadovas, reikšmingai prisidėjęs prie viešosios tvarkos, visuomenės rimties ir piliečių teisių bei laisvių saugojimo;

Lietuvos didžiojo kunigaikščio Gedimino ordino Karininko kryžiumi

Vytenis Pranas Deltuva – Lietuvos sveikatos mokslų universiteto ligoninės Kauno klinikų Neurochirurgijos klinikos Galvos smegenų chirurgijos skyriaus vadovas; gydytojas neurochirurgas, profesorius, daktaras; aktyvus retų centrinės nervų sistemos ligų etiopatogenezės mokslinių tyrimų vystytojas, reikšmingai prisidėjęs prie šių ligų diagnostikos ir gydymo individualizavimo ir optimizavimo;

Ričardas Kubilius – Lietuvos sveikatos mokslų universiteto ligoninės Kauno klinikų Veido ir žandikaulių chirurgijos klinikos vadovas; Lietuvos sveikatos mokslų universiteto Medicinos akademijos Odontologijos fakulteto Veido ir žandikaulių chirurgijos klinikos vadovas; profesorius, habilituotas daktaras;

Vaidutis Kučinskas – Lietuvos mokslų akademijos tikrasis narys, akademikas, Lietuvos mokslų akademijos Biologijos, medicinos ir geomokslų skyriaus pirmininkas; Lietuvoje ir pasaulyje pripažintas mokslininkas, žmogaus ir medicinos genetikos pradininkas Lietuvoje; profesorius; habilituotas daktaras;

Mindaugas Šerpytis – viešosios įstaigos Vilniaus universiteto ligoninės Santaros klinikų Anesteziologijos, intensyviosios terapijos ir skausmo gydymo centro III reanimacijos ir intensyviosios terapijos skyriaus vedėjas, gydytojas anesteziologas reanimatologas; Vilniaus universiteto Medicinos fakulteto docentas; daktaras; aktyvios lyderystės ir visuomenės švietimo reanimacijos ir intensyviosios terapijos, organų donorystės, transplantacijos srityse puoselėtojas;

Tomas Tamošuitis – Lietuvos sveikatos mokslų universiteto ligoninės Kauno klinikų Neurochirurgijos klinikos Neurochirurgijos intensyviosios terapijos skyriaus vadovas; gydytojas anesteziologas reanimatologas, daktaras, vienas iš organų donorystės sklaidos lyderių šalyje, reikšmingai prisidėjęs ruošiant pirmąjį Lietuvoje neplakančios širdies donorą;

Pranas Viškelis – Lietuvos mokslų akademijos tikrasis narys akademikas, Lietuvos mokslų akademijos Žemės ūkio ir miškų mokslų skyriaus Maisto kokybės ir saugos komisijos pirmininkas, Lietuvos agrarinių ir miškų mokslų centro Sodininkystės ir daržininkystės instituto Biochemijos ir technologijos laboratorijos vedėjas, vyriausiasis mokslo darbuotojas; Kauno technologijos universiteto profesorius, aktyvus inovatyvių biologiškai vertingų augalinės kilmės maisto perdirbimo technologijų ir produktų kūrėjas; daktaras;

Ordino „Už nuopelnus Lietuvai“ Karininko kryžiumi

Romualdas Bronislavas Karpavičius – Nacionalinės Mikalojaus Konstantino Čiurlionio menų mokyklos Dailės skyriaus mokytojas ekspertas; skulptorius; aktyvus valstybingumo idėjos puoselėtojas ir tautinės savimonės pilietiškumo ugdytojas meninėje kūryboje;

Vladimir Tarasov – perkusininkas, kompozitorius, menininkas konceptualistas; ilgametis Lietuvos nacionalinio simfoninio orkestro solistas, orkestro „Trimitas“ pučiamųjų instrumentų grupės koncertmeisteris, džiazo ansamblio „Ganelino trio“ muzikantas; tarptautinių džiazo festivalių dalyvis ir laureatas; netradicinės tarpdisciplininio meno išraiškos puoselėtojas; mecenatas, Lietuvos nacionaliniam dailės muziejui neatlygintinai padovanojęs gausią, ypatingos vertės meninio pasipriešinimo kūrinių kolekciją;

Vyčio Kryžiaus ordino Riterio kryžiumi

Algimantas Šaulys – Lietuvos kariuomenės karys, vyresnysis seržantas;

Lietuvos didžiojo kunigaikščio Gedimino ordino Riterio kryžiumi

Tatjana Maceinienė – prozininkė, eseistė, vertėja; aktyvi Antano Maceinos kūrybos tyrinėtoja ir jo kūrinių vertėja į rusų kalbą; daugelio žymių lietuvių rašytojų kūrinių vertėja į rusų kalbą; lietuvių išeivijos kultūrinio palikimo tyrinėtoja;

Ordino „Už nuopelnus Lietuvai“ Riterio kryžiumi

Vladas Bagdonas – koncertinės įstaigos valstybinio choro „Vilnius“ vadovas, operos solistas, lietuvių chorinės muzikos tradicijų aktualizavimo, inovatyvaus ir šiuolaikinio choro sampratos įtvirtinimo bei nacionalinės kūrybos skleidėjas Lietuvoje ir užsienyje; Lietuvos kultūros plėtros puoselėtojas;

Anna Cecilia Brinck – Stokholmo miesto tarybos prezidentė, aktyvi Baltijos šalių ir Lietuvos nepriklausomybės siekio puoselėtoja, pirmadieninių manifestacijų Švedijoje už Baltijos šalių nepriklausomybę 1991 metais organizatorė (Švedijos Karalystė);

Rajinder Kumar Chaudhary – Indijos Respublikos Garbės konsulas Lietuvos Respublikoje; aktyvus Lietuvos ir Indijos dvišalių santykių politikos, ekonomikos ir kultūros srityse puoselėtojas;

Nomeda Domeikienė – Kauno miesto savivaldybės Vinco Kudirkos viešosios bibliotekos direktorė; aktyvi kultūrinės veiklos, inovatyvių sprendimų, skatinančių šalies viešųjų bibliotekų pažangą, puoselėtoja;

Mahiras Gamzajevas – Lietuvos literatūros vertėjų sąjungos meno kūrėjas; Vilniaus knygos draugijos pirmininkas; Lietuvos azerbaidžaniečių bendrijos pirmininkas; aktyvus daugiatautės Lietuvos pilietinės visuomenės kūrimo puoselėtojas; tolerantiškos, pilietiškai brandžios, daugiakultūrės ir demokratiškos Lietuvos visuomenės stiprintojas;

Renaldas Gudauskas – Lietuvos nacionalinės Martyno Mažvydo bibliotekos generalinis direktorius, Mykolo Romerio universiteto profesorius; darnios lyderystės, kultūros, švietimo, mokslo, valstybės informacijos politikos kūrimo bei Lietuvos žinių visuomenės pažangos spartinimo ir valstybės tarptautinio konkurencingumo stiprinimo puoselėtojas; daktaras;

Edmundas Jakilaitis – žurnalistas ir visuomenininkas; UAB „Media 3“ ir VšĮ Stiprūs Kartu vadovas; Jono Karolio Chodkevičiaus labdaros paramos fondo pirmininkas; aktyvus kultūros paveldo išsaugojimo, nacionalinio, pilietinio ir kultūrinio identiteto raiškos, pilietinio ugdymo savanoriškos veiklos puoselėtojas, per karantiną dėl epideminės COVID-19 ligos (koronaviruso infekcijos) situacijos subūręs savanorius padėti vyresnio amžiaus asmenims;

Ramutė Kraujalienė – Lietuvos tautodailininkų sąjungos Vilniaus bendrijos pirmininkė; Vilniaus krašto tautodailininkų – meno kūrėjų bendrijos steigėja; aktyvi Lietuvos tautodailės tradicijų, etninės kultūros ir tautinio tapatumo puoselėtoja;

Marcin Łapczyński – Lenkijos Respublikos kultūros ir nacionalinio paveldo ministerijos ministro patarėjas Tarptautinių ryšių skyriuje; ilgametis aktyvus Lietuvos ir Lenkijos kultūros, kultūros paveldo, mokslo, meno plėtros bendradarbiavimo puoselėtojas (Lenkijos Respublika);

Bronislava Lauciuvienė – Klaipėdos miesto savivaldybės Imanuelio Kanto viešosios bibliotekos direktorė; aktyvi kultūrinės veiklos, inovatyvių sprendimų, skatinančių šalies viešųjų bibliotekų pažangą, puoselėtoja;

Bronius Maskuliūnas – Šiaulių apskrities Povilo Višinskio viešosios bibliotekos direktorius; Vilniaus universiteto Šiaulių akademijos profesorius, aktyvus lyderystės ir profesionalumo, inovatyvių sprendimų, skatinančių viešųjų bibliotekų atvirumą ir paslaugų prieinamumą autizmo spektro sutrikimą turintiems vartotojams, puoselėtojas; daktaras;

Alicija Teresė Matiukienė – Rokiškio rajono savivaldybės Juozo Keliuočio viešosios bibliotekos direktorė; Juozo ir Alfonso Keliuočių palikimo studijų centro pirmininkė; Rokiškio krašto kultūros žurnalo „Prie Nemunėlio“ redaktorė; aktyvi kultūrinės veiklos, inovatyvių sprendimų, skatinančių šalies viešųjų bibliotekų pažangą, puoselėtoja;

Nerijus Mikelionis – viešosios įstaigos Kauno miesto greitosios medicinos pagalbos stoties direktorius; aktyvus greitosios medicinos pagalbos paslaugų kokybės gerinimo ir sistemos tobulinimo, savanorystės programos puoselėtojas; trumpojo numerio 1808 („Koronos karštoji linija“) iniciatorius ir įkūrėjas;

Ulrich Ludwig Salburg – Lietuvos Respublikos Garbės konsulas Karintijos federalinėje žemėje, aktyviai dalyvavęs juridinėje procedūroje grąžinant Lietuvos Respublikai neteisėtai iš jos išvežtą skulptūrą „Prisikėlęs Kristus“ (Austrijos Respublika);

Stefano Sannino – Europos išorės veiksmų tarnybos generalinio sekretoriaus pavaduotojas; Lietuvos interesų rėmėjas Europos išorės veiksmų tarnyboje, aktyviai dalyvavęs derybose dėl Lietuvos narystės stojant į Europos Sąjungą (Italijos Respublika);

Laurynas Šeškus – UAB „Nord play“ direktorius; ilgametis įvairių Lietuvos televizijų prodiuseris, kūrybos vadovas ir idėjų sumanytojas; populiaraus televizijos intelektualinio konkurso „Lietuvos tūkstantmečio vaikai“ kūrėjas; aktyvus naujovių kūrimo ir diegimo viešojoje erdvėje COVID-19 (koronaviruso infekcijos) karantino metu, edukacinių ir pažintinių veiklų bei inovatyvių sprendimų iniciatorius;

Marco Domenico Viola – Florencijos Šv. Lauryno bazilikos klebonas; aktyvus Lietuvos ir Italijos bažnytinio paveldo puoselėtojas; 2019 m. Lietuvai padovanojęs jo šeimai priklausiusį XVII a. Florencijoje nutapytą Šv. Kazimiero paveikslą (Italijos Respublika);

Vyčio Kryžiaus ordino medaliu

Arūnas Kamblevičius – Antrojo operatyvinių tarnybų departamento prie Krašto apsaugos ministerijos skyriaus pareigūnas; majoras;

Rimas Karka – Antrojo operatyvinių tarnybų departamento prie Krašto apsaugos ministerijos specialistas;

Ilia Karukhnishvili – Lietuvos kariuomenės karininkas, kapitonas;

Gintaras Ūsaitis – Antrojo operatyvinių tarnybų departamento prie Krašto apsaugos ministerijos pareigūnas, kapitonas;

Lietuvos didžiojo kunigaikščio Gedimino ordino medaliu

Petras Bražėnas – rašytojas, kritikas, literatūros tyrinėtojas, ilgametis aktyvus Lietuvos kultūros ir literatūros puoselėtojas; jaunosios kartos ugdytojas, profesorius, daktaras;

Ordino „Už nuopelnus Lietuvai“ medaliu

Irmantas Staliauskas – Utenos apskrities vyriausiojo policijos komisariato Ignalinos rajono policijos komisariato Reagavimo skyriaus vyresnysis tyrėjas komisaras inspektorius; efektyvesnio ir veiksmingesnio policijos pareigūnų darbo ekstremaliosios situacijos metu iniciatorius; savanoris Ignalinos rajono ligoninėje.

Respublikos Prezidentas	Gitanas Nausėda